**Találkozás Szilágyi Áron olimpiai bajnokkal**

**Közös a szponzorunk, ez adta a találkozás apropóját.  
  
Ugyannak a cégnek két különböző programja támogat minket hosszú évek óta.**

**Őt a Tehetséggondozó, minket a Gyermekgyógyító Program.**

**Ő sikereivel már eddig is bizonyította a tehetségét, idén meg aztán – London első aranyérmeseként - megkoronázta az eddigieket.**

**A mi sikereink kevésbé látványosak talán, s nem szereznek egy országnak örömet, mégsem kevésbé fontosak.**

**Gerincferdüléssel - és ennek kezeléseképp -műanyag fűzővel élni nem könnyű;**

**viselni, elviselni ezt az eszközt és az éveket benne, nem kis erőfeszítést kíván testtől és lélektől.**

**A sportsikerek és a fűzős tinédzserek „megpróbáltatásai” között fellelhető tehát némi párhuzam:**

**a küzdelem, a kitartás, önmaguk és a határok legyőzése, de hogy ezek a hasonlóságok elégnek bizonyulnak - a**

**személyes találkozás tartalmassá tételére, azt előre nem tudhattuk.**

**Hét korzettet (fűzőt) viselő lány találkozott tehát Szilágyi Áron olimpiai, és világbajnok**

**kardvívóval 2012.október 10-én.**

**A találkozásról az egyik kereskedelmi tévé néhány perces anyagot is készített.**

**Én azt tapasztaltam, hogy ha az olimpia idején vagy azt követő hetekben szóba került valamelyik magyar siker, mindenkinek volt egy története ezzel kapcsolatban. Ki mit csinált épp a közvetítés idején, hol értesült a jó hírről, hányan drukkoltak együtt. Szerintem nem vagyok egyedül, aki mániákus naivitással szeretnék hinni életem végéig abban, hogy az olimpia – minden doppingról, pénzről szóló pesszimista hír ellenére – ugyanaz még mindig, mint az ókorban volt. Valami, aminek az idejére felfüggesztették a háborúkat, s azegész világ lázban égett, ég azóta is. Összeköti, megméretteti a nemzeteket, s elsősorban az örömről, az igazi versenyről szól, nem másról. Persze ki mit lát meg benne. 2012-ben Magyarországgal nem lehetett jobbat tenni, mint a londoni olimpia! Egy sajnos szétszakított, egymásra sárt dobáló, s mindenért panaszkodó nemzet két hétig együtt izgult, együtt örült és a fanyalgók is átérezték talán: jó magyarnak lenni!**

**Tavaly, amikor az idei táborunkra pályáztunk az említett szponzorunknál, már a pályázatban úgy jelöltem meg a tábor időpontját, hogy az véletlenül se essen az olimpia idejére (négy évvel ezelőtt komoly meghasonulást okozott, hogy a vízilabdadöntő helyett a gyereknek kellett kincskeresést szervezni). Így idénaz olimpia utáni héten táboroztunk együtt és jó volt megtapasztalni, hogy a gyerekeink java része is követte a nagy eseményt, megvitattuk az eredményeket és a történteket. Titkos büszkeséggel töltött el minket, hogya táboros pólón ugyanaz a logó szerepel, mint amit több olimpikonon, kajakon és kenun is láthattunk. Olyan érzés volt, mintha egy csapatba tartoznánk…**

**Most pedig itt egy találkozás lehetősége, amikor mindez valósággá is válhat.**

**Mi a lányokkal, valamint a műsor főszerkesztőjével és operatőrével reggel kilenckor érkeztünk meg a találkozó helyszínére. A cél az volt, hogy mindenki egy kicsit felengedjen, s a gyerekekkel felvegyenek kisebb anyagokat, ami arról szól, milyen is korzettesnek lenni. A kiválasztott lányok igazi „hétpróbásnak” számítanak ezen a területen, hiszen mindegyikük mögött hosszú idő, több – korzettben eltöltött - év van. A megszólalók csinosak, mosolygósak, s felszabadultan mesélnek a tapasztalataikról. De a mostani bátorságuk mögé nemcsak én, aki évek óta ismerem őket, hanem talán azok is beleláthatják a könnyeket, az elkeseredettséget, akik először hallanak erről az egészről. Hiszen a korzettes élet sosem úgy kezdődik, hogy az érintett gyermek bátran felvállalja ezt a kényelmetlen és amúgy „tök ciki” eszközt. Rengeteg - szülőktől, társaktól, szakemberektől - érkező támogatásra van szükség ahhoz, hogy egyáltalán elinduljanak az úton. S aztán ne szégyennel, takargatással, utálattal teljen ez az idő. Az érintett gyermekek jó része ma is elutasítja a kezelést, s nincs erő, ami meggyőzné arról, hogy a korzettel is ugyanolyan életet lehet élni, mint nélküle. Minden médiában történő szereplésünknek tehát ez a nem titkolt célja: hogy felhívjuk a figyelmet a kezelés fontosságára, ismertté tegyük ezt a nem mindennapi kezelési módot, s ezáltal könnyebbé tegyük a jövő korzetteseinek dolgát. Azt reméltük, hogy egy Szilágyi Áronnal történt találkozásról szóló riport még több embert ültethet a képernyők elé, s még több érintetthez érhetünk el.**

**Azonban ott, a helyszínen, tíz órakor persze semmi más, csak maga a találkozás volt a fontos, hogy nemsokára valóban egy olimpiai bajnokkal találkozunk… Az izgatottságot tapintani lehetett a levegőben. Ami nem meglepő, hiszen így emberi, így természetes, s nem is annyira a kamerának, mint inkább a megtiszteltetésnek szólt. S aztán meg is érkezett az olimpiai bajnok, szerényen és természetesen bemutatkozott a lányoknak, s az első percek megilletődöttsége és mindannyiunkra átragadt zavara lassan oldódni kezdett. Annál jobb belépője azt hiszem nem is lehetett volna, mint az egyik első mondata: „észre sem vettem, hogy mi van rajtatok”. Hiszen épp ez a lényeg. Ezeknek a gyerekeknek valóban nem a korzett az ismertőjegye, az „csak” valami, amit óriási lelkierővel, akarattal legyőztek. Legyőznek nap, mint nap. Ahogy egy sportoló is megküzd a maga nehézségeivel, árnyaival minden edzésen. Így ezzel a közös szállal el is indult a beszélgetés, később Áron jól viselte a faggatást az olimpiáról, a győzelemről, a tanulmányairól szóló végeláthatatlan kérdéseket, amikre feltehetően hazaérkezése óta mindennap, a számtalan meghívás alkalmával mindannyiszor válaszol. Egy alapvetően zárkózottnak tűnő fiatalembertől nagy teljesítmény, hogy minden - a mienkhez hasonló - felkérésnek igyekszik eleget tenni, hiszen tudja, hogy az óriási siker példaképpé is emelte őt, s így a személyével hatással van másokra. A mi lányainkat pedig nem kellett félteni (főleg miután már a kamerát is kikapcsolták): cserfesen, csillogó szemmel, megállás nélkül sztoriztak neki a táborokról, a korzetthez fűződő emlékeikről. Áron akkor már nem egy olimpia bajnok volt, hanem csak valaki, akivel meg szerették volna osztani az örömüket és a tapasztalatukat valamiről, ami az eddigi életük egyik meghatározója volt. S hogy sose felejtse, amit a lányok meséltek, egy korzettet viselő plüss Malackával is megajándékozták őt. Most már – Malacka révén – ő is közénk tartozik, tényleg egy csapat vagyunk, nemhiába az a közös logo!**

**A találkozásról azóta a néhány perces riport is lement a tévében. A műsor főszerkesztője egy családtagja révén szintén érintett a gerincferdülésben, de nem ez játszotta az elsődleges szerepet abban, hogy fontosnak tartotta megmutatni az ügyünket. Abban viszont volt szerepe, hogy néhány percben is informatív, hangulatos riport készült, amely nemcsak a nézőknek nagy élmény, de megőrzi a találkozást a résztvevőknek is. Bár ők azt hiszem, amúgy sem felejtik azt a napot…**